b'\n_START_ARTICLE_\nNesmulki\xc5\xb3 l\xc4\x85steli\xc5\xb3 plau\xc4\x8di\xc5\xb3 karcinoma\n_START_SECTION_\nEpidemiologija\n_START_PARAGRAPH_\nNesmulki\xc5\xb3 l\xc4\x85steli\xc5\xb3 plau\xc4\x8di\xc5\xb3 v\xc4\x97\xc5\xbeys sudaro nuo 80 iki 90\xc2\xa0% vis\xc5\xb3 plau\xc4\x8dio v\xc4\x97\xc5\xbeio atvej\xc5\xb3. Kadangi pagrindinis rizikos faktorius yra r\xc5\xabkymas, sergamumas tiesiogiai susij\xc4\x99s su r\xc5\xabkymo paplitimu. Lietuvos v\xc4\x97\xc5\xbeio registro duomenimis, Lietuvoje 2011 metais u\xc5\xberegistruota beveik 1500 plau\xc4\x8di\xc5\xb3 ir bronch\xc5\xb3 bei trach\xc4\x97jos v\xc4\x97\xc5\xbeio atvej\xc5\xb3, daugiau nei 2/3 atvej\xc5\xb3 diagnozuota vyrams.\n_START_SECTION_\nStadija\n_START_PARAGRAPH_\nV\xc4\x97\xc5\xbeys \xc4\xaf stadijas skirstomas pagal TNM klasifikacij\xc4\x85.\n_START_SECTION_\nGydymas\n_START_PARAGRAPH_\nGydymas priklauso nuo v\xc4\x97\xc5\xbeio stadijos ir parenkamas atsi\xc5\xbevelgiant \xc4\xaf ligonio am\xc5\xbei\xc5\xb3, b\xc5\xabkl\xc4\x99 ir gretutines ligas. Ankstyvos stadijos (iki IIIA imtinai) gydomos operacija, po kurios gali b\xc5\xabti skiriama adjuvantin\xc4\x97 chemoterapija ir radioterapija. Negalint atlikti operacijos gali b\xc5\xabti gydoma vienu metu radioterapija ir chemoterapija. Vieti\xc5\xa1kai i\xc5\xa1plitusi liga IIIA-IIIB gali b\xc5\xabti gydoma skiriant chemoterapij\xc4\x85 ir radioterapij\xc4\x85, o po to operuojant. Pa\xc5\xbeengusios ligos stadijos esant daug metastazi\xc5\xb3 gydomos prie\xc5\xa1v\xc4\x97\xc5\xbeiniais vaistais.\n_START_SECTION_\nStadija IA\n_START_PARAGRAPH_\nOperacija \xc5\xa1ioje situacijoje yra pirmo pasirinkimo gydymo metodas, po jos skiriama chemoterapija nepagerina rezultat\xc5\xb3, tod\xc4\x97l nerekomenduojama. Taip pat po operacijos n\xc4\x97ra skiriama radioterapija, kadangi tik padidina ligoni\xc5\xb3 mirtingum\xc4\x85, o ligos atsinaujinimo rizika ja nesuma\xc5\xbeinama. Spindulinis gydymas gali b\xc5\xabti taikomas kaip alternatyva, kai ligonis d\xc4\x97l b\xc5\xabkl\xc4\x97s ar kit\xc5\xb3 prie\xc5\xbeas\xc4\x8di\xc5\xb3 negali b\xc5\xabti operuojamas.\n_START_SECTION_\nStadija IB\n_START_PARAGRAPH_\nOperacija ir \xc5\xa1ioje stadijoje yra pirmojo pasirinkimo metodas, po operacijos skiriama adjuvantin\xc4\x97 chemoterapija pagerina ligoni\xc5\xb3 5 met\xc5\xb3 i\xc5\xa1gyvenamum\xc4\x85, ta\xc4\x8diau \xc5\xa1is efektas labai ne\xc5\xbeymus (1,8\xc2\xa0%), tod\xc4\x97l ji rekomenduojama tik ligoniams, kuriems nustatomi papildomi rizikos faktoriai. Radioterapija skiriama tik tais atvejais, kada nepavyksta radikaliai pa\xc5\xa1alinti naviko.\n_START_SECTION_\nStadija IIA ir IIB\n_START_PARAGRAPH_\nIrgi gydoma operacija, ta\xc4\x8diau po jos rekomenduojama adjuvantin\xc4\x97 chemoterapija, kadangi ji pagerina absoliut\xc5\xb3 5 met\xc5\xb3 ligoni\xc5\xb3 i\xc5\xa1gyvenamum\xc4\x85 5\xc2\xa0%. Kai kuriose situacijose gali b\xc5\xabti taikomas prie\xc5\xa1operacinis gydymas chemoterapija, siekiant suma\xc5\xbeinti navik\xc4\x85 ir padidinti s\xc4\x97kmingos operacijos tikimyb\xc4\x99. Radioterapija paprastai skiriama tik tais atvejais, kai nepavyksta radikali operacija ir pakartotin\xc4\x97 operacija ne\xc4\xafmanoma.\n_START_SECTION_\nStadija III\n_START_PARAGRAPH_\nIII stadijos liga apima daug skirtingo v\xc4\x97\xc5\xbeio i\xc5\xa1plitimo ir prognoz\xc4\x97s pogrupi\xc5\xb3, kuri\xc5\xb3 gydymas yra nevienodas. Ligoni\xc5\xb3 i\xc5\xa1gyvenamumas siekia nuo 40\xc2\xa0% kai kuriems ligoniams IIIA stadijoje iki 5\xc2\xa0% kai kuriems IIIB stadijos pacientams. Gydymo strategija III stadijos ligoniams parenkama individualiai, pagal multimodalin\xc4\x97s v\xc4\x97\xc5\xbeio terapijos principus. Jei \xc4\xafmanoma, tur\xc4\x97t\xc5\xb3 b\xc5\xabti atliekama operacija, bevei visais atvejais po operacijos indikuotina adjuvantin\xc4\x97 chemoterapija. Negalint radikaliai operuoti, paprastai prie\xc5\xa1 operacij\xc4\x85 skiriama chemoterapija ir/arba radioterapija. Kai kuriais atvejais gali b\xc5\xabti skiriamas tik kombinuotas gydymas radioterapija ir chemoterapija, neoperuojant, ypa\xc4\x8d kai liga vieti\xc5\xa1kai labiau pa\xc5\xbeengusi._NEWLINE__NEWLINE_Adjuvantin\xc4\x97s chemoterapijos standartas yra cisplatina kombinacijoje su vinorelbinu.'